Det går bogstaveligt talt op og ned i Faldskærmsklubben Nordenfjords ved Sindal Lufthavn i disse dage. I uge 29 springer klubben nemlig ud i en turbo elevuge, hvor de syv nordligste faldskærmsklubber puster ekstra luft under udviklingen af faldskærm-eleverne. Eleverne springer fra solopgang til solnedgang hver dag med udsigt over Vendsyssel. - Det er kun for elever. Det er dem, det drejer sig om at træne med, så de kan komme op i luften og prøve dét, vi synes er rigtig sjovt - nemlig at lave kolbøtter i luften, fortæller Morten Rom, der er formand og instruktør i Faldskærmsklubben Nordenfjords. Det har allerede været en flyvende start på ugen, hvor op mod 30 elever og 7 instruktører deltager. - Det har været fuldstændig sindssygt at prøve. Jeg skal op igen, det er helt sikkert, siger Jeppe Bach Sørensen, der er én af faldskærmseleverne. Man skal have lavet 40 spring for at blive selvstændig faldskærmsudspringer uden instruktør. Lynundervisningen fortsætter frem til og med søndag.
30 elever er i denne uge på kursus i faldskærmsudspring.